WICE คว้างานใหม่จากจีน 50 ลบ.เริ่ม ธ.ค., คาดรายได้ปี 59 โตกว่า 20%
WICE คว้างานใหม่จากจีน 50 ลบ.เริ่ม ธ.ค., คาดรายได้ปี 59 โตกว่า 20%
9 พ.ย. 2558

นายชูเดช คงสุนทร กรรมการผู้จัดการฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า บริษัทเพิ่งเซ็นสัญญารับงานจากผู้ผลิตแผงโซล่าเซลล์รายใหญ่ที่สุดของประเทศจีน โดยเป็นสัญญาเพื่อให้บริการบริหารจัดการคลังสินค้าและขนส่งสินค้าแก่ผู้ผลิตแผงโซล่าเซลล์ดังกล่าว เป็นระยะเวลา 1 ปี (พ.ย. 58 – ต.ค. 59) คิดเป็นมูลค่าการให้บริการอยู่ที่ 50 ล้านบาท
โดยเบื้องต้น บริษัทได้เช่าพื้นที่คลังสินค้าขนาดพื้นที่ทั้งหมด 13,000 ตารางเมตร ที่ อ.แหลมฉบัง จ.ชลบุรี ซึ่งเป็นการเช่าแบบรายปี สำหรับรองรับและให้บริการลูกค้ารายดังกล่าว โดยลูกค้ารายนี้ต้องการย้ายฐานการผลิตมาอยู่ที่ไทย หลังจากการเกิดปัญหา Anti-dumping ที่จีน
ทั้งนี้ บริษัทอยู่ระหว่างการเตรียมการเพื่อรับงานขนส่งแผงโซล่าเซลล์ที่จะนำเข้ามาในช่วงปลายเดือนพ.ย.นี้ โดยคาดว่าจะสามารถทยอยรับรู้รายได้เข้าตั้งแต่เดือนธ.ค.58 เป็นต้นไป
ขณะที่ บริษัทยังคงดำเนินธุรกิจควบคู่ไปกับการเดินหน้าขยายฐานลูกค้า ตามกลยุทธ์ที่บริษัทได้วางแผนไว้ จะต่อยอดการให้บริการจากฐานลูกค้าเดิมที่มีอยู่ โดยเชื่อว่าในอนาคตบริษัทจะมีงานจากการให้บริการขนส่งสินค้า งานคลังสินค้า ฯลฯ เพิ่มมามากยิ่งขึ้น
ดังนั้น บริษัทเชื่อมั่นว่าภาพรวมผลประกอบการในปี 59 จะเห็นการเติบโตที่ก้าวกระโดดอย่างแน่นอน โดยเบื้องต้น บริษัทคาดการณ์ว่ารายได้รวมในปีหน้าจะมีโอกาสเติบโตได้มากกว่า 20% เนื่องจากบริษัทมี Business Unit ใหม่ ที่เป็นลักษณะการรับงาน Project มากขึ้น รวมถึงรับงานบริหารจัดการคลังสินค้าให้กับลูกค้า ประกอบกับงานด้านโลจิสติกส์ทั้งทางทะเล ทางอากาศ และขนส่งในประเทศของบริษัทจะมีแนวโน้มเติบโตดีขึ้น